CELEX: 32009H0329
Language: mt
Date: 2009-03-26 00:00:00
Title: Rakkomandazzjoni tal-Kummissjoni tas- 26 ta’ Marzu 2009 dwar linji gwida għall-protezzjoni tad-dejta għas-Sistema ta’ Informazzjoni tas-Suq Intern (IMI) (notifikata taħt id-dokument numru C(2009) 2041) (Test b’relevanza għaż-ŻEE)

18.4.2009   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 100/12
            
         RAKKOMANDAZZJONI TAL-KUMMISSJONI
   tas-26 ta’ Marzu 2009
   dwar linji gwida għall-protezzjoni tad-dejta għas-Sistema ta’ Informazzjoni tas-Suq Intern (IMI)
   (notifikata taħt id-dokument numru C(2009) 2041)
   (Test b’relevanza għaż-ŻEE)
   (2009/329/KE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea, u b’mod partikolari t-tieni inċiż tal-Artikolu 211 tiegħu,
   Wara li kkonsultat lis-Superviżur Ewropew tal-Protezzjoni tad-Data,
   Billi:
   
               (1)
            
            
               Id-Deċiżjoni Nru 2004/387/KE tal-Parlament Ewropew u tal-Kunsill tal-21 ta’ April 2004 dwar it-twassil interoperabbli ta’ servizzi ta’ eGovernment pan-Ewropej lill-amministrazzjonijiet publiċi, negozji u ċittadini (IDABC) (1), u b’mod partikolari l-Artikolu 4 tagħha, tipprovdi għall-implimentazzjoni ta’ proġetti ta’ interess komuni, sabiex ikun possibbli l-skambju effiċjenti, effikaċi u sigur tal-informazzjoni fost l-amministrazzjonijiet pubbliċi fil-livelli kollha xierqa, kif ukoll fost tali amministrazzjonijiet u l-istituzzjonijiet Komunitarju jew entitajiet oħra kif xieraq.
            
         
               (2)
            
            
               Fis-17 ta’ Marzu 2006, ir-rappreżentanti tal-Istati Membri fil-Kumitat Konsultattiv tas-Suq Intern (2) approvaw il-Pjan Globali ta’ Implimentazzjoni għas-Sistema tal-Informazzjoni tas-Suq Intern (IMI), hawn taħt imsejħa: “IMI”, u l-iżvilupp tagħha mmirat lejn it-titjib tal-komunikazzjoni fost l-amministrazzjonijiet tal-Istati Membri.
            
         
               (3)
            
            
               Barra din l-approvazzjoni, il-Kummissjoni ddeċidiet dwar il-finanzjament u t-twaqqif tas-Sistema ta’ Informazzjoni tas-Suq Intern bħala proġett ta’ interess komuni permezz tad-Deċiżjonijiet C(2006) 3606 tal-14 ta’ Awissu 2006, C(2007) 3514 tal-25 ta’ Lulju 2007 u C(2008) 1881 tal-14 ta’ Mejju 2008.
            
         
               (4)
            
            
               L-għan tal-IMI huwa li tappoġġa atti leġiżlattivi Komunitarji rilevanti li jeħtieġu l-iskambju tal-informazzjoni bejn l-amministrazzjonijiet tal-Istati Membri, inkluż id-Direttiva 2005/36 2005/36/KE tal-Parlament Ewropew u tal-Kunsill tas-7 ta’ Settembru 2005 dwar ir-Rikonoxximent ta’ Kwalifiki Professjonali (3) u d-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern (4).
            
         
               (5)
            
            
               L-iskambju tal-informazzjoni b’mezzi elettroniċi bejn l-Istati Membri u bejn l-Istati Membri u l-Kummissjoni għandu jikkonforma mar-regoli tal-protezzjoni tad-dejta personali stipulati fid-Direttiva 95/46/KE tal-Parlament Ewropew u tal-Kunsill tal-24 ta’ Ottubru 1995 dwar il-protezzjoni tal-individwi fir-rigward tal-ipproċessar ta’ dejta personali u dwar il-moviment liberu ta’ dik id-dejta (5) u r-Regolament (KE) Nru 45/2001 tal-Parlament Ewropew u tal-Kunsill tat-18 ta’ Diċembru 2000 dwar il-protezzjoni tal-individwi fir-rigward tal-ipproċessar ta’ dejta personali mill-istituzzjonijiet u l-korpi tal-Komunità u dwar il-moviment liberu ta’ dik id-dejta (6).
            
         
               (6)
            
            
               Id-dritt għall-protezzjoni tad-dejta huwa rikonoxxut mill-Karta tad-Drittijiet Fundamentali tal-Unjoni Ewropea, partikolarment l-Artikolu 8 tagħha; sistemi tal-informazzjoni bħall-IMI għandhom jiżguraw li r-responsabbiltajiet u l-obbligi differenti kondiviżi bejn il-Kummissjoni u l-Istati Membri fir-rigward tar-regoli tal-protezzjoni tad-dejta u li l-individwi soġġetti tad-dejta jingħataw mekkaniżmi sempliċi u faċilment disponibbli biex jasserixxu d-drittijiet tagħhom.
            
         
               (7)
            
            
               Id-Deċiżjoni tal-Kummissjoni (2008/49/KE) tat-12 ta’ Diċembru 2007 dwar l-implimentazzjoni tas-Sistema ta’ Tagħrif tas-Suq Intern (IMI) fir-rigward tal-protezzjoni tad-dejta personali (7) stipulat il-funzjonijiet, id-drittijiet u l-obbligi tal-atturi tal-IMI u l-utenti tal-IMI. Din id-Deċiżjoni tal-Kummissjoni kkunsidrat l-opinjoni tal-Grupp ta’ Ħidma tal-Artikolu 29 (8).
            
         
               (8)
            
            
               Barra l-adozzjoni ta’ din id-Deċiżjoni, is-Superviżur Ewropew tal-Protezzjoni tad-Dejta (EDPS) adotta opinjoni (9) fejn appella għall-adozzjoni ta’ strument legali, preferibbilment fil-forma ta’ Regolament tal-Kunsill u l-Parlament fid-dawl li l-IMI hija mistennija li gradwalment twessa’ l-ambitu tagħha għal oqsma addizzjonali ta’ leġiżlazzjoni tas-suq intern b’aktar kumplessità u għadd eskalenti ta’ awtoritajiet parteċipanti u skambji tad-dejta. F’bosta laqgħat u fi skambju ta’ ittri bejn l-EDPS u s-servizzi tal-Kummissjoni (10), intlaħaq qbil li jinżamm approċċ gradwali li jibda bl-adozzjoni ta’ linji gwida tal-protezzjoni tad-dejta, li għandu jitfassal b’konsultazzjoni mill-qrib mal-EDPS.
            
         
               (9)
            
            
               Dawn il-linji gwida jikkomplementaw id-Deċiżjoni tal-Kummissjoni 2008/49/KE u jikkunsidraw kemm ir-rakkomandazzjonijiet tal-Grupp ta’ Ħidma Artikolu 29 kif ukoll l-EDPS.
            
         BIL-PREŻENTI TIRRAKKOMANDA LI L-ISTATI MEMBRI GĦANDHOM:
   
               (1)
            
            
               Jieħdu passi biex jiżguraw l-implimentazzjoni tal-linji gwida li jinsab fl-Anness fost l-atturi u l-utenti tal-IMI.
            
         
               (2)
            
            
               Iħeġġu l-koordinaturi nazzjonali tal-IMI biex jagħmlu kuntatti mal-Awtoritajiet Nazzjonali tal-Protezzjoni tad-Dejta tagħhom għall-gwida u l-assistenza dwar l-aħjar mod tal-implimentazzjoni ta’ dawn il-linji gwida skont il-liġi nazzjonali.
            
         
               (3)
            
            
               Jagħtu r-reazzjoni tagħhom lill-Kummissjoni Ewropea dwar l-implimentazzjoni tal-linji gwida li jinsabu fl-Anness, sa mhux aktar tard minn disa’ xhur wara l-adozzjoni ta’ dawn ir-Rakkomandazzjonijiet u bl-assistenza tal-koordinaturi nazzjonali tal-IMI. Din ir-reazzjoni għandha tiġi kkunsidrata mill-Kummissjoni Ewropea f’rapport li ser jitfassal mhux aktar tard minn sena wara l-adozzjoni ta’ din ir-Rakkomandazzjoni li fih tivvaluta s-sitwazzjoni tal-protezzjoni tad-dejta fl-IMI kif ukoll tal-kontenut u l-ħtieġa f’waqtha ta’ kwalunkwe miżuri futuri inkluż l-possibbiltà tal-adozzjoni ta’ strument legali.
            
         
      Magħmul fi Brussell, is-26 ta’ Marzu 2009.
      
         
            Għall-Kummissjoni
         
         Charlie McCREEVY
         
            Membru tal-Kummissjoni
         
      
   
   
      (1)  ĠU L 144, 30.4.2004, p. 62.
   
      (2)  Maħluq bid-Deċiżjoni tal-Kummissjoni 93/72/KEE (ĠU L 26, 3.2.1993, p. 18).
   
      (3)  ĠU L 255, 30.9.2005, p. 22.
   
      (4)  ĠU L 376, 27.12.2006, p. 36.
   
      (5)  ĠU L 281, 23.11.1995, p. 31.
   
      (6)  ĠU L 8, 12.1.2001, p. 1.
   
      (7)  ĠU L 13, 16.1.2008, p. 18.
   
      (8)  L-Opinjoni 01911/07/EN, WP 140.
   
      (9)  L-Opinjoni tas-Superviżur Ewropew tal-Protezzjoni tad-Data tat-22 ta’ Frar 2008, dwar id-Deċiżjoni tal-Kummissjoni 2008/49/KE tat-12 ta' Diċembru 2007 dwar l-implimentazzjoni tas-Sistema ta’ Tagħrif [(Informazzjoni)] tas-Suq Intern (IMI) fir-rigward tal-protezzjoni tad-dejta personali (ĠU C 270, 25.10.2008, p. 1).
   
      (10)  http://www.edps.europa.eu/EDPSWEB/edps/site/mySite/pid/87
   
      ANNESS
      
         LINJI GWIDA GĦALL-IMPLIMENTAZZJONI TAR-REGOLI TAL-PROTEZZJONI TAD-DEJTA FL-IMI
      
      1.   IMI - GĦODDA GĦALL-KOOPERAZZJONI AMMINISTRATTIVA
      L-IMI hija programm softwer aċċessibbli permezz tal-Internet imfassal mill-Kummissjoni Ewropea b'kooperazzjoni mal-Istati Membri. L-għan ewlieni tagħha huwa li jassisti lill-Istati Membri fl-implimentazzjoni prattika tal-leġiżlazzjoni tal-UE li tipprovdi għal assistenza reċiproka u kooperazzjoni amministrattiva. L-IMI mhix bażi dejta mmirata lejn il-ħżin tal-informazzjoni għall-perjodi twal imma pjuttost mekkaniżmu ċentralizzat li jippermetti l-amministrazzjoni nazzjonali tal-Istati Membri taż-ŻEE biex jiskambjaw l-informazzjoni, għall-perjodi limitati għaż-żamma tad-dejta
      
         Il-paġna biex tilloggja fl-IMI
      
      Attwalment l-IMI tappoġġa l-iskambji tal-informazzjoni taħt id-Direttiva tal-Kwalifiki Professjonali u ser tappoġġa wkoll skambji tal-informazzjoni taħt id-Direttiva tas-Servizzi minn tmiem l-2009. Fil-futur tista' tappoġġa l-iskambji tal-informazzjoni f'oqsma leġiżlattivi addizzjonali tas-Suq Intern. F'kull waqt wieħed ikun jista' jsib lista aġġornata ta' dawn l-oqsma leġiżlattivi fl-anness tad-Deċiżjoni 2008/49/KE. Dan l-anness ser jiġi emendat minn żmien għal żmien. L-IMI ma tistax tintuża għal skambji tal-informazzjoni f'oqsma leġiżlattivi mhux elenkati speċifikamenti f'dan l-anness.
      
         Xempju-iskrins tal-applikazzjoni dwar l-awtoritajiet kompetenti li jittrattaw ma' kwalifiki professjonali
      
      Il-kooperazzjoni bejn l-amministrazzjonijiet hija vitali sabiex is-Suq Intern jaħdem tajjeb. Iċ-ċittadini Ewropej ma jistgħux jibbenefikaw minn drittijiet bażiċi tas-suq intern bħal libertà tal-istabbilment fi Stat Membru ieħor jew il-libertà tal-forniment transkonfinali tas-servizzi mingħajr ma jkun hemm arranġamenti prattiċi għall-kooperazzjoni amministrattiva.
      
                  
                     Xi eżempji
                  
                  Tabiba Ġermaniża residenta f'Berlin tiżżewweġ Franċiż u tiddeċiedi li tibda ħajja ġdida ġewwa Pariġi. It-tabiba Ġermaniża tkun trid teżerċita l-professjoni tagħha fi Franza u għalhekk tippreżenta t-titli u d-diplomi lill-Ordni tat-Tobba ġewwa Franza. Il-persuna li tittratta mal-fajl ikollha dubji dwar l-awtentiċità ta' waħda mid-diplomi u tuża l-IMI biex tiċċekkja mal-awtorità kompetenti f'Berlin.
                  Kumpanija Franċiża tat-tindif industrijali li topera fi Franza tipprovdi wkoll servizzi transkonfinali tat-tindif fir-reġjun Katalan (fi Spanja). NGO Spanjola tressaq ilment quddiem id-dipartiment ambjentali Katalan fejn tallega li l-kumpanija Franċiża ma għandhiex il-persunal speċjalizzat meħtieġ biex tuża ċerti sustanzi tat-tindif. L-awtorità kompetenti Katalana tuża l-IMI biex issib jekk il-kumpanija tat-tindif hix qed topera illegalment fi Franza.
               
            Il-kooperazzjoni amministrattiva fl-UE mhux kompitu ħafif. Hemm l-ostakli tal-lingwa (l-UE għandha 23 lingwa uffiċjali), in-nuqqas ta' proċeduri għall-kooperazzjoni transkonfinali, strutturi u kulturi amministrattivi differenti u nuqqas ta' sieħba identifikati b'mod ċar fl-Istati Membri l-oħra.
      Minkejja li huwa l-kompitu tal-Istati Membri li jiżgura li l-liġijiet tas-Suq Intern jiffunzjona b'mod effettiv fit-territorji tagħhom, il-Kummissjoni temmen li l-Istati Membri jeħtieġu l-għodda biex jaħdmu flimkien. L-IMI ġiet iddisinjata b'dan il-ħsieb: li tidentifika l-awtorità kompetenti proprja fi Stat Membru ieħor (funzjoni ta' tfittxija), li timmaniġġja l-iskambji tal-informazzjoni fuq bażi ta' proċeduri sempliċi u integrati u biex jitneħħew l-ostakli tal-lingwa b'bażi ta' ġabriet ta' mistoqsijiet definiti u tradotti minn qabel.
      
         Skrins li juru mistoqsijiet fil-lingwi ta' żewġ awtoritajiet kompetenti involuti fi skambju tal-informazzjoni
      
      2.   L-AMBITU U L-GĦAN TA' DAWN IL-LINJI GWIDA
      L-utenti tal-IMI huma esperti fl-oqsma ta' kompetenza rispettivi tagħhom, kemm fejn jidħlu r-regoli li jirregolaw professjoni jew inkella fejn jidħlu r-regolamenti fis-seħħ għall-forniment tas-servizzi. Madankollu, mhumiex esperti tal-protezzjoni tad-dejta u mhux bilfors dejjem ikunu konxji biżżejjed mir-rekwiżiti tal-protezzjoni tad-dejta imposti mil-leġiżlazzjoni nazzjonali tagħhom stess tal-protezzjoni tad-dejta.
      Għalhekk huwa rakkomandabbli li l-utenti tal-IMI jitfornew b'linji gwida li fihom jitfisser it-tħaddim tal-IMI mill-perspettiva tal-protezzjoni tad-dejta kif ukoll tas-salvagwardji mibnija fis-sistema u r-riskji possibbli marbuta mal-użu tagħha (1).
      Dawn il-linji gwida ma humiex maħsuba li jkunu xi analiżi komprensiva tal-kwistjonijiet kollha tal-protezzjoni tad-dejta b'rabta mal-IMI, imma bħala spjegazzjoni faċli biex tintuża, qafas ta' konformità li l-utenti kollha tal-IMI jistgħu jifhmu. Fejn ikun meħtieġ, l-utenti tal-IMI dejjem ikunu jistgħu jiksbu aktar gwida u assistenza mill-awtoritajiet tal-protezzjoni tad-dejta fl-Istati Membri. Lista ta' dawn l-awtoritajiet bid-dettalji tal-kuntatt u s-sit web jinstabu hawnhekk:
      http://ec.europa.eu/justice_home/fsj/privacy/nationalcomm/index_en.htm
      3.   AMBJENT FAVOREVOLI GĦALL-PROTEZZJONI TAD-DEJTA
      L-IMI ġiet żviluppata skont ir-rekwiżiti tal-leġiżlazzjoni tal-protezzjoni tad-dejta u hija favorevoli għall-protezzjoni tad-dejta sa minn meta nħasbet għall-ewwel darba.
      L-utenti tal-IMI jistgħu jiġu żgurati li l-IMI hija programm softwer affidabbli mill-perspettiva tal-protezzjoni tad-dejta u xi eżempji sempliċi jistgħu faċilment jillustraw dan il-punt:
      
                  a)
               
               
                  l-IMI tintuża biss mill-awtoritajiet kompetenti fiż-Żona Ekonomika Ewropea (l-Istati Membri tal-UE flimkien man-Norveġja, l-Iżlanda u l-Lichtenstein) u ma jkun hemm l-ebda trasferimenti ta' dejta personali barra ż-ŻEE;
               
            
                  b)
               
               
                  il-Kummissjoni Ewropea u l-koordinaturi tal-IMI (2) ma għandhom l-ebda aċċess għad-dejta personali ta' professjonisti jew fornituri tas-servizzi skambjati fis-sistema;
               
            
                  ċ)
               
               
                  l-awtoritajiet kompetenti biss involuti f'talba għall-informazzjoni jitħallew jaraw id-dejta personali tal-fornitur tas-servizz (3). Fil-fatt, il-protezzjoni twassal biex tipprojbixxi li d-destinatarju ta' talba jara l-informazzjoni personali dwar fornitur tas-servizzi sakemm id-destinatarju jkun aċċettaha formalment;
                  
                     Xempju ta' skrin b'talba qabel l-aċċettazzjoni mid-destinatarju
                  
                  
            
                  d)
               
               
                  id-dejta personali kollha relatata mat-talbiet titħassar awtomatikament mis-sistema fi żmien sitt xhur wara l-għeluq ta' talba, jew saħansitra qabel, fejn jintalab hekk mill-awtorità kompetenti involuta (għal aktar dettalji, ara l-kapitolu 12 dwar il-perjodu taż-żamma).
               
            4.   MIN HU MIN FIL-IMI? IL-KWISTJONI TA' KONTROLL KONĠUNT
      L-IMI hija eżempju ċar ta' operazzjonijiet ta' pproċessar konġunti u kontroll konġunt. Pereżempju, filwaqt li l-awtoritajiet kompetenti biss fl-Istati Membri jiskambjaw id-dejta personali, il-ħżin ta' din id-dejta fuq is-servers tal-Kummissjoni huwa fir-responsabbiltà tagħha. Filwaqt li l-Kummissjoni Ewropea mhix permessa tara din id-dejta personali, hija l-operatur tas-sistema li fiżikament tipproċessa t-tħassir u r-rettifika tad-dejta.
      Fi kliem ieħor u b'riżultat tal-allokazzjoni tar-responsabbiltajiet differenti bejn il-Kummissjoni u l-Istati Membri:
      
                  a)
               
               
                  kull awtorità kompetenti u kull koordinatur tal-IMI huwa kontrollur fir-rigward tal-attivitajiet tal-ipproċessar tad-dejta tiegħu stess,
               
            
                  b)
               
               
                  il-Kummissjoni mhix utent, iżda l-operatur tas-sistema, u hija responsabbli, primarjament, għaż-żamma u s-sigurtà tas-sistema (4);
               
            
                  ċ)
               
               
                  l-atturi tal-IMI jaqsmu r-responsabbiltà fir-rigward tal-forniment tan-notifiki u d-drittijiet tal-aċċess, l-oġġezzjoni u r-rettifika.
               
            F'xenarji kumplessi ta' kontroll konġunt bħall-IMI, jidher li mill-perspettiva ta' konformità l-aktar li huwa effiċjenti jkun li l-protezzjoni tad-dejta tinfirex fis-sistema sa mill-bidu (ara t-taqsima: “Xogħol li qed isir” fil-kapitolu 13: “Kooperazzjoni mal-awtoritajiet tal-protezzjoni tad-dejta u l-EDPS”) u li jiġi ddefinit qafas ta' konformità kif provdut f'dawn il-linji gwida. Il-konformità mal-qafas hija fir-responsabbiltà tal-atturi u l-utenti kollha tal-IMI.
      5.   L-ATTURI U L-UTENTI TAL-IMI
      L-atturi kollha li jużaw l-IMI jiġu vvalidati mill-koordinaturi tal-IMI. L-atturi u l-utenti kif ukoll il-funzjonijiet id-drittijiet u l-obbligi tagħhom huma deskritti fid-dettall fl-Artikoli 6 sa 12 tad-Deċiżjoni tal-Kummissjoni 2008/49/KE. Għalhekk ma hemmx għalfejn li dawn il-linji gwida jirrepetuhom.
      Huwa importanti li jinftiehem li l-IMI hija sistema flessibbli ħafna fejn l-Istati Membri jistgħu jallokaw ir-responsabbiltajiet u l-funzjonijiet lill-awtoritajiet kompetenti u l-koordinaturi b'bosta modi differenti sabiex jakkomodaw l-istrutturi amministrattivi partikolari tagħhom u l-oqsma leġiżlattivi li għandhom jiġu koperti mill-kooperazzjoni amministrattiva.
      Huwa wkoll importanti li ma jintesiex li l-utenti tal-IMI fl-Istati Membri huma responsabbli għal ħafna operazzjonijiet oħra. Il-konformità mal-protezzjoni tad-dejta fl-IMI ma teħtieġx li tkun kumplikata bla bżonn jew li tkun ta' piż amministrattiv eċċessiv. U lanqas ma għandha tkun l-istess għas-sistema kollha.
      F'bosta każijiet l-awtoritajiet kompetenti sempliċiment jeħtieġu li jwettqu l-operazzjonijiet tal-ipproċessar fl-IMI skont l-istess regoli u prattiki tajba li normalment ikollhom fis-seħħ bħala kontrolluri tad-dejta skont il-ħtiġijiet partikolari tagħhom u l-liġijiet tal-protezzjoni tad-dejta tal-Istat Membru tagħhom.
      Għandhom jisfruttaw l-ambjent favorevoli għall-protezzjoni tad-dejta fi ħdan l-IMI. Pereżempju, qed jitħeġġu biex jitolbu li d-dejta personali skambjata titħassar mill-IMI anki qabel ma jgħaddu s-sitt xhur taż-żamma tad-dejta, jekk ma jkollhomx aktar bżonn li jżommu l-informazzjoni skambjata fl-IMI.
      6.   RAĠUNIJIET LEGALI GĦALL-ISKAMBJI TA' INFORMAZZJONI PERSONALI FL-IMI
      Il-Kummissjoni adottat id-Deċiżjoni 2008/49/KE li tistipula l-funzjonijiet, id-drittijiet u l-obbligi tal-atturi tal-IMI u l-utenti fir-rigward tal-implimentazzjoni tal-IMI fejn tidħol il-protezzjoni tad-dejta personali.
      Mhux l-informazzjoni kollha skambjata fil-IMI hija dejta personali. Pereżempju, l-informazzjoni skambjata tista' tikkonċerna persuni legali (5) jew il-mistoqsija u t-tweġiba ma jkunux jirrelataw ma’ xi individwu partikolari (eż. mistoqsija ġenerali dwar jekk professjoni tkunx irregolata fi Stat Membru partikolari).
      Ħafna drabi, madankollu, l-iskambji tal-informazzjoni ma jikkonċernax individwi u għalhekk irid ikun hemm raġunijiet legali għall-ipproċessar ta' dejta personali. L-użu tal-IMI spiss ikun fl-interess tal-individwu soġġett tad-dejta. Madankollu, anki jekk l-iskambju tal-informazzjoni ma jkunx neċessarjament fl-interess tal-individwu soġġett tad-dejta, jista' jiġi skambjat bl-użu tal-IMI mill-awtoritajiet kompetenti, sakemm tali skambju jkun rekwiżit minn bażi legali speċifika.
      L-Artikolu 7 tad-Direttiva 95/46/KE jelenka r-raġunijiet legali għall-ipproċessar tad-dejta personali. Minn dawn, l-Artikolu 7(c) u l-Artikolu 7(e) huma l-aktar rilevanti għall-iskambju tad-dejta fi ħdan l-IMI.
      I)   Konformità ma' obbligu legali (l-Artikolu 7(c))
      Bħala prinċipju ġenerali, l-Istati Membri tal-UE għandhom d-dmir li jikkooperaw ma' xulxin u mal-Istituzzjonijiet Komunitarji. Id-dmir ta' kooperazzjoni amministrattiva huwa espliċitu u speċifiku fid-Direttiva 2005/36/KE (id-Direttiva tar-Rikonoxximent tal-Kwalifiki Professjonali) u d-Direttiva 2006/123/KE (id-Direttiva tas-Servizzi).
      L-Artikolu 56 (1) u (2) tad-Direttiva tal-Kwalifiki Professjonali jipprovdi li ġej:
      
         ‘1.   L-awtoritajiet kompetenti tal-Istat Membru ospitanti u l-Istat Membru tal-oriġini għandhom jaħdmu f'kollaborazzjoni stretta u għandhom jipprovdu għajnuna reċiproka sabiex tiġi ffaċilitata l-applikazzjoni ta' din id-Direttiva. Huma għandhom jassiguraw [(jiżguraw)] il-kunfidenzjalità tal-informazzjoni li jiskambjaw.
         2.   L-awtoritajiet kompetenti tal-Istati Membri tal-oriġini u ospitanti għandhom jiskambjaw informazzjoni rigward azzjoni dixxiplinarja jew sanzjonijiet kriminali meħuda jew kull ċirkostanza speċifika serja oħra li jista' jkollhom konsegwenzi għall-eżerċizzju ta' attivitajiet taħt din id-Direttiva, filwaqt li tkun irrispettata l-leġiżlazzjoni dwar il-protezzjoni ta' dejta personali pprovduta fid-Direttivi 95/46/KE tal-Parlament Ewropew u tal-Kunsill tal-24 ta' Ottubru 1995 dwar il-protezzjoni ta' individwi fir-rigward tal-ipproċessar ta' dejta personali u l-moviment liberu ta' tali dejta u d-Direttiva 2002/58/KE tal-Parlament Ewropew u tal-Kunsill tat-12 ta' Lulju 2002 dwar l-ipproċessar tad-dejta personali u l-protezzjoni tal-privatezza fis-settur tal-komunikazzjoni elettronika (id-Direttiva dwar il-privatezza u l-komunikazzjoni elettronika). * [ĠU L 201, 31.7.2002, p. 37].’
      
      L-Artikolu 28 (1) u (6) tad-Direttiva tas-Servizzi jipprovdi li ġej:
      
         “1.   L-Istati Membri għandhom jagħtu lil xulxin assistenza reċiproka, u għandhom jistabbilixxu l-miżuri għall-kooperazzjoni effettiva ma’ xulxin, biex b’hekk jiżguraw is-superviżjoni tal-fornituri u s-servizzi li jfornu …”.
         “6.   L-Istati Membri għandhom ifornu l-informazzjoni mitluba minn Stati Membri oħrajn jew mill-Kummissjoni b’mezzi elettroniċi u fl-iqsar perjodu taż-żmien possibbli.”
      
      L-Artikolu 34 tad-Direttiva tas-Servizzi jipprevedi li ġej:
      
         ‘1.   Il-Kummissjoni, f'kooperazzjoni mal-Istati Membri, għandha tistabbilixxi sistema elettronika għall-iskambju ta' informazzjoni bejn l-Istati Membri, b'kont meħud tas-sistemi eżistenti ta' informazzjoni’.
      
      II)   L-eżekuzzjoni ta' kompitu mwettaq fl-interess pubbliku jew fl-eżerċizzju ta’ awtorità uffiċjali vestita fil-kontrollur (l-Artikolu 7(e)).
      L-atturi u l-utenti IMI jwettqu kompiti fl-interess pubbliku jew fl-eżerċizzju ta’ awtorità uffiċjali vestita fihom. Ir-reġistrazzjonijiet kollha fl-IMI huma vvalidati mill-Koordinatur tal-IMI wara li jiżgura li l-awtorità kompetenti inkwistjoni ma twettaqx kompiti fl-interess pubbliku (eż. korpi tat-tobba jew veterinarji li jiżguraw li l-membri tagħhom jikkonformaw mar-regoli etiċi jew sanitarji) jew inkella fl-eżerċizzju ta' awtorità uffiċjali vestita fihom (eż. Ministeri tal-Edukazzjoni li jiżguraw li l-għalliema tal-edukazzjoni sekondarja jkollhom l-kwalifiki meħtieġa).
      Abbażi ta' dan, l-IMI tista' tintuża biex tiġi skambjata dejta personali taħt id-Direttivi tal-Kwalifiki Professjonali u tas-Servizzi għall-għanijiet stipulati fid-dispożizzjonijiet tagħhom. Informazzjoni b'rabta ma' leġiżlazzjoni oħra tas-suq intern ma tistax tiġi skambjata fl-IMI. Jekk l-ambitu tal-IMI jkun fi kwalunkwe stadju mwessa' biex jinkludi leġiżlazzjoni oħra, tiżdied referenza xierqa għall-atti Komunitarji rilevanti fl-anness tad-Deċiżjoni 2008/49/KE.
      7.   IL-KWISTJONI TAL-LIĠI APPLIKABBLI U S-SUPERVIŻJONI MEĦTIEĠA
      Il-liġi applikabbli tal-protezzjoni tad-dejta tiddependi fuq min ikun l-attur jew l-utent tal-IMI. Għall-Kummissjoni Ewropea, pereżempju, japplika r-Regolament tal-Protezzjoni tad-Dejta (KE) Nru 2001/45/KE. Għal utent nazzjonali (eż. awtorità kompetenti) il-liġi applikabbli tkun il-liġi nazzjonali tiegħu tal-protezzjoni tad-dejta li għandhom ikunu konformi mad-Direttiva 95/46/KE (id-Direttiva tal-Protezzjoni tad-Dejta).
      L-Unjoni Ewropea għandha qafas legali solidu tal-protezzjoni tad-dejta pprovdut minn din id-Direttiva u mir-Regolament (KE) Nru 2001/45 (6). Id-Direttiva tal-Protezzjoni tad-Dejta tippermetti ftit flessibbiltà għall-Istati Membri. Qed jiġi rrakkomandat li għalhekk il-koordinaturi nazzjonali tal-IMI jiddiskutu dawn il-linji gwida mal-awtoritajiet tagħhom tal-protezzjoni tad-dejta, pereżempju, fir-rigward tad-dettalji tal-informazzjoni li trid tingħata lill-individwi (ara l-kapitolu 9 dwar din il-kwistjoni) jew id-dmir li jiġu nnotifikati ċerti operazzjonijiet ta' pproċessar tad-dejta lill-awtoritajiet tal-protezzjoni tad-dejta.
      Id-Direttiva 95/46/KE hija Direttiva tas-Suq Intern li għandha għan doppju. L-armonizzazzjoni tal-leġiżlazzjoni nazzjonali tal-protezzjoni tad-dejta hija maħsuba kemm biex tiżgura livell għoli ta' protezzjoni tad-dejta kif ukoll biex tħares id-drittijiet fundamentali tal-individwi u għalhekk tippermettilhom il-fluss ħieles tad-dejta personali bejn fl-Istati Membri. Għaldaqstant, l-ispeċifiċitajiet nazzjonali ma għandux ikollhom xi impatt prattiku jew sinifikanti fuq l-użu tal-IMI u l-iskambji tal-informazzjoni meħtieġ minn atti oħra Komunitarji.
      Wieħed mill-aktar elementi sinifikanti tal-qafas legali tal-UE tal-protezzjoni tad-dejta huwa s-superviżjoni tiegħu minn awtoritajiet pubbliċi indipendenti tal-protezzjoni tad-dejta. B'riżultat ta' dan, iċ-ċittadini jistgħu jressqu ilmenti quddiem dawn l-awtoritajiet sabiex jiġu ttrattati minnufih il-problemi tagħhom tal-protezzjoni tad-dejta barra l-qrati. L-ipproċessar tad-dejta personali fil-livell nazzjonali huwa ssupervizzat mill-awtoritajiet nazzjonali tal-protezzjoni tad-dejta u l-ipproċessar tad-dejta personali mill-Istituzzjonijiet Ewropej huwa ssupervizzat mis-Superviżur Ewropew tal-Protezzjoni tad-Dejta (EDPS). Għaldaqstant, il-Kummissjoni Ewropea hija soġġetta għas-superviżjoni tal-EDPS u l-utenti l-oħra tal-IMI għas-superviżjoni tal-awtoritajiet nazzjonali tal-protezzjoni tad-dejta involuti. Għal aktar dettalji dwar kif jiġu ttrattati l-ilmenti jew it-talbiet tal-individwi soġġetti tad-dejta, ara l-kapitolu 10 dwar id-drittijiet ta' aċċess u rettifika u l-kapitolu 13 dwar il-kwisjoni ta' kooperazzjoni mal-awtoritajiet tal-protezzjoni tad-dejta u l-EDPS.
      8.   IL-PRINĊIPJI TAL-PROTEZZJONI TAD-DEJTA APPLIKABBLI GĦALL-ISKAMBJU TAL-INFORMAZZJONI
      L-ipproċessar tad-dejta personali skont il-Liġi tal-KE jista' jseħħ biss skont ċerti kundizzjonijiet (ara l-kapitolu 6: “Raġunijiet legali għall-iskambji ta' informazzjoni personali fl-IMI”) u skont xi prinċipji li d-Direttiva tal-Protezzjoni tad-Dejta ssejjaħ “prinċipji dwar il-kwalità tad-dejta” (ara l-Artikolu 6 tagħha).
      Il-kontrolluri tad-dejta għandhom jiġbru dejta personali biss għal għanijiet leġittimi u speċifiċi u ma jipproċessawhiex għal għanijiet oħra inkompatibbli ma' dawk iddikjarati meta tkun qed tinġabar. Eżempju klassiku ta' għanijiet inkompatibbli huwa meta awtorità kompetenti li tbiegħ lil kumpaniji privati b'għanijiet ta' kummerċjalizzazzjoni d-dejta tal-indirizzi li tkun ġabret b'għanijiet tat-trattament tal-każ ta' professjonisti migranti skont id-Direttiva tas-Servizzi.
      Barra minn hekk, l-ipproċessar tad-dejta personali jeħtieġ li jkun proporzjonat (adegwat, rilevanti u mhux eċċessiv) għall-għanijiet tal-ġbir u l-kontrollur irid jieħu wkoll passi responsabbli biex jiżgura li d-dejta tinżamm aġġornata u li tinqered jew tinġieb anonima ladarba l-identifikazzjoni tal-individwu soġġett tad-dejta ma tkunx aktar neċessarja. Il-prinċipji tal-kwalità tad-dejta huma prinċipji ta' mmaniġġjar tajjeb tal-informazzjoni għaliex sistema informatika tajba mhix waħda li żżomm gigabytes ta' dejta għall-ebda raġuni partikolari u li wara ftit ma tibqax aġġornata u affidabbli. Sistema informatika elettronika tajba għandha tiġbor biss id-dejta li tkun neċessarja għall-għanijiet stipulati minn qabel u din id-dejta għandha tinżamm aġġornata sabiex tkun totalment affidabbli.
      L-applikar ta' dawn il-prinċipji tal-kwalità tad-dejta għall-funzjonament tal-IMI jwassal għar-rakkomandazzjonijiet li ġejjin:
      
                  (1)
               
               
                  L-użu tal-IMI għandu jkun limitat strettament għall-għanijiet stipulati fil-leġiżlazzjoni applikabbli (eż. fejn ikun hemm dubju ġustifikat jew għal kwalunkwe raġuni stipulata fil-leġiżlazzjoni applikabbli). Għalhekk, filwaqt li huwa mistenni li l-IMI ssir ir-rutina għall-iskambju tal-informazzjoni bejn l-awtoritajiet kompetenti, irid ikun assolutament ċar li l-IMI ma għandhiex tintuża sistematikament biex jitwettqu verifiki minn wara dwar il-professjonisti jew fornituri tas-servizzi migranti.
               
            
                  (2)
               
               
                  L-awtorità kompetenti rikjedenti għandha tipprovdi biss id-dejta personali li l-awtorità rikjesta tkun teħtieġ biex tkun tista' tidentifika mingħajr dubbji l-persuna inkwistjoni jew biex tkun tista' twieġeb il-mistoqsijiet. Pereżempju, jekk professjonist migrant ikun jista' jiġi identifikat minn ismu u n-numru tar-reġistrazzjoni fir-reġistru tal-professjonisti, ma għandux jinħtieġ ukoll li jitforna n-numru tal-identità personali.
               
            
                  (3)
               
               
                  L-utenti tal-IMI għandhom jagħżlu bir-reqqa l-mistoqsijiet u ma jistaqsux aktar milli jkun assolutament neċessarju. Din mhix biss kwistjoni ta' ħarsien tal-prinċipji tal-kwalità tad-dejta, imma wkoll kwistjoni ta' tnaqqis tal-piż amministrattiv. Għall-għanijiet ta' trasparenza, il-ġabriet ta' mistoqsijiet definiti minn qabel huma ppubblikati fuq is-sit web tal-IMI (7).
                  
                              
                                 Xi tkun dejta sensittiva
                                  (8)
                                 ?
                              
                              Hija dejta li tiżvela l-oriġini razjali jew etniku, opinjonijiet politiċi, twemmin reliġjuż jew filosofiku, sħubija f'trade union, u tagħrif dwar is-saħħa, il-ħajja sesswali, kundanni kriminali jew miżuri ta' sigurtà. Xi Stati Membri jistgħu wkoll iqisu sensittiva informazzjoni dwar sanzjonijiet jew sentenzi amministrattivi.
                           
                        
            
                  (4)
               
               
                  L-awtoritajiet kompetenti jridu jkunu partikolarment viġilanti fejn l-iskambju tal-informazzjoni jikkonċerna dejta sensittivia. L-iskambju ta' dejta sensittiva huwa biss possibbli f'ċirkustanzi limitati ħafna. Ir-rekwiżiti l-aktar rilevanti għall-ipproċessar ta' dejta sensittiva fl-IMI huma li ġejjin:
                  
                              (a)
                           
                           
                              L-ipproċessar ta' dejta sensittiva huwa neċessajru għall-istabbilment, eżerċitar u d-difiża ta' pretensjonijiet legali (ara l-Artikolu 8 (2) (e) tad-Direttiva tal-Protezzjoni tad-Dejta u d-dispożizzjonijiet korrispondenti fil-liġi nazzjonali).
                              Dan jista' japplika għal dawk l-iskambji tad-dejta fl-IMI fejn professjonist migrant jew fornitur tas-servizzi jkun qed isostni d-dritt tiegħu li jeżerċita l-professjoni tiegħu jew li jkun stabbilit fi Stat Membru ieħor. L-awtoritajiet kompetenti, f'kull każ, iridu jivvalutaw bir-reqqa jekk l-użu tad-dejta sensittiva jkunx tassew assolutament neċessarju biex jistabbilixxu dak id-dritt..
                              Fir-rigward ta' ċerta dejta sensittiva speċifika skambjata fl-IMI, l-Istati Membri adottaw dispożizzjonijiet speċifiċi fid-Direttiva tal-Kwalifiki Professjonali u d-Direttiva tas-Servizzi:
                              
                                          1)
                                       
                                       
                                          L-Artikolu 56.2 tad-Direttiva tal-Kwalifiki Professjonali jistipula li ‘[L]-awtoritajiet kompetenti tal-Istati Membri tal-oriġini u ospitanti għandhom jiskambjaw informazzjoni rigward azzjoni dixxiplinarja jew sanzjonijiet kriminali meħuda jew kull ċirkostanza speċifika serja oħra li jista' jkollhom konsegwenzi għall-eżerċizzju ta' attivitajiet taħt din id-Direttiva, filwaqt li tkun rispettata l-leġiżlazzjoni dwar il-protezzjoni ta' dejta …’.
                                       
                                    
                                          2)
                                       
                                       
                                          L-Artikolu 33 tad-Direttiva tas-Servizzi jipprevedi regoli speċifiċi għall-iskambju tal-informazzjoni rigward ir-reputazzjoni tajba tal-fornitur tas-servizzi migrant: ‘L-Istati Membri għandhom, fuq it-talba ta’ awtoritajiet kompetenti fi Stat Membru ieħor, jissupplixxu informazzjoni, bi qbil mal-liġi nazzjonali tagħhom, fuq azzjonijiet dixxiplinarji jew amministrattivi jew sanzjonijiet u deċiżjonijiet kriminali li jkkonċernaw insolvenza jew falliment (…)’.
                                       
                                    
                        
                              (b)
                           
                           
                              L-individwu soġġett tad-dejta jikkonsenta espliċitament. Jekk il-kooperazzjoni amministrattiva tkun fl-interess tal-individwu soġġett tad-dejta, ma għandux ikun diffiċli biex jinkiseb il-kunsens espliċitu tal-individwu soġġett tad-dejta għall-ipproċessar tad-dejta personali.
                           
                        
            
                  (5)
               
               
                  Il-prekawzjoni għandha tkun estrema fir-rigward ta' informazzjoni dwar rekords kriminali li l-preċiżjoni u l-istatus aġġornat tagħhom ikunu fundamentali. Għalhekk, apparti l-konformità ma' prinċipji oħra tad-Direttiva u r-Regolament tal-Protezzjoni tad-Dejta msemmija f'din ir-Rakkomandazzjoni (9) din il-kategorija tal-informazzjoni għandha tintalab biss meta tkun awtorizzata fl-ambitu tal-atti Komunitarji rilevanti u din il-kategorija tal-informazzjoni għandha tintalab biss meta tkun awtorizzata fl-ambitu tal-atti Komunitarji rilevanti u huwa assolutament neċessarju li titħalla li ssir deċiżjoni fil-każ partikolari li jkun direttament marbut mat-talba. Fi kliem ieħor, l-ipproċessar irid ikun direttament relatat mal-eżerċitar tal-attività professjonista jew il-forniment ta' servizz u neċessarju għall-fini tal-verifika tal-konformità mad-dispożizzjonijiet tad-Direttiva rilevanti. L-utenti tal-IMI dejjem għandhom iżommu f'moħħhom li f'bosta każijiet, l-informazzjoni neċessarja biex tittieħed deċiżjoni ma teħtieġx li tirreferi speċifikament għar-rekord kriminali tal-professjonist jew il-fornitur tas-servizzi migrant.
                  Fil-fatt, hemm biss ftit mistoqsijiet fil-gabra ta' mistoqsijiet tal-IMI li jikkonċernaw ir-rekords kriminali jew dejta sensittiva oħra (10). Għajr f'dawn il-każijiet biss, l-iskambju ta' dejta sensittiva għandu jokkorri biss f'dawk il-każijiet eċċezzjonali fejn iċ-ċirkostanzi konkreti tal-każ ikunu tali li d-dejta sensittiva tkun direttament relatata mal-eżerċitar tal-attività inkwistjoni u jkun assolutament neċessarju għall-istabbilment tal-pretensjonijiet legali.
                  L-awtoritajiet kompetenti ma jistgħux jużaw l-IMI għall-verifiki ta' rutina tal-istorja kriminali tal-professjonisti migranti minħabba li dan ma jkunx konformi mal-għan li għalih twaqqfet l-IMI. Kwalunkwe indaġni dwar ksur jew miżuri dixxiplinarji jrid ikunu wkoll relatati mal-professjoni jew is-servizz konċernat u mhux ma kwalunkwe ksur jew miżura dixxiplinarja li l-professjonist migrant jista' jkun wettaq fil-pajjiż tal-oriġini. Pereżempju, sabiex jiġi ddeterminat jekk tabib ikunx legalment reġistrat u għandu reputazzjoni tajba mal-ordni tat-tobba, l-awtorità rikjedenti kompetenti ma teħtiġx tkun taf jekk it-tabib għandux xi reat tat-traffiku tat-triq fir-rekord kriminali tiegħu, minħabba li tali reat ma jwaqqfux milli jaħdem bħala tabib fil-pajjiż ta' domiċilju tiegħu.
               
            
                  
                     Il-kwistjoni ta' pproċessar u ħżin ulterjuri barra l-IMI
                  
                  L-użu tal-IMI spiss ser ikun assoċjat mal-kontribut għal operazzjoni oħra tal-ipproċessar li sseħħ fl-Istat Membru (pereżempju, biex tiġi ttrattata applikazzjoni biex jitwettaq servizz jew biex tinħareġ liċenzja għal attività partikolari). Għalhekk huwa normali li l-awtoritajiet kompetenti jipproċessaw aktar id-dejta miksuba għal dawn l-għanijiet. Meta d-dejta tkun inkisbet permezz tal-IMI u tkun ipproċessata ulterjorment barra mis-sistema, tibqa' applikabbli l-leġiżlazzjoni nazzjonali tal-protezzjoni tad-dejta. Għalhekk irid jiġi żgurat li:
                  
                              —
                           
                           
                              dan l-ipproċessar ulterjuri ma jkunx inkompatibbli mal-għanijiet tal-ġbir u l-iskambju li jkun seħħ fl-IMI;
                           
                        
                              —
                           
                           
                              dan l-ipproċessar ulterjuri jkun neċessarju u proporzjonat (xieraq, rilevanti u mhux eċċessiv) mal-għanijiet ewwiela tal-ġbir li jkun seħħ fl-IMI;
                           
                        
                              —
                           
                           
                              jittieħdu passi raġonevoli biex id-dejta tinżamm aġġornata u titħassar hekk kif ma tkun meħtieġa aktar;
                           
                        
                              —
                           
                           
                              meta d-dejta tinsilet mill-IMI għall-iżvelar lil parti terza, l-individwu soġġett tad-dejta jeħtieġ li jitgħarraf dwar din iċ-ċirkustanza biex jiġi ggarantit ipproċessar ġust, sakemm ikun impossibli jew jinvolvi sforz sproporzjonat jew jekk l-iżvelar ikun epressament stipulat fil-liġi (ara l-Artikolu 11(2) tad-Direttiva tal-Protezzjoni tad-Dejta 95/46/KE). Meta jitqies li l-iżvelar jista' jinħtieġ mil-liġijiet ta' wieħed mill-Istati Membri involuti, u għalhekk, jista' ma jkunx magħruf sew bnadi oħra, il-Kummissjoni tissuġġerixxi li jsiru sforzi biex titforna l-informazzjoni anki fejn l-iżvelar ikun stipulat bil-liġi.
                           
                        
            9.   IL-FORNIMENT TAL-INFORMAZZJONI LILL-INDIVIDWI SOĠĠETTI TAD-DEJTA
      Wieħed mill-pilastri ta' kwalunkwe skema tal-protezzjoni tad-dejta huwa li l-kontrolluri tad-dejta jfornu informazzjoni lill-individwi soġġetti tad-dejta dwar l-operazzjonijiet tal-ipproċessar li jkun fi ħsiebhom iwettqu fuq id-dejta personali tagħhom.
      L-Artikolu 10 tad-Direttiva tal-Protezzjoni tad-Dejta jipprovdi li fil-waqt tal-ġbir l-individwu soġġett tad-dejta jrid jitforna tal-anqas bl-informazzjoni dwar l-identità tal-kontrollur, l-għanijiet tal-ipproċessar, id-destinatarji jew il-kategoriji tad-destinatarji tad-dejta, jekk it-tweġibiet għall-mistoqsijiet ikunux obbligatorji u l-konsegwenzi possibbli fin-nuqqas tat-tweġib, kif ukoll id-dritt tal-aċċess u r-rettifika.
      Għalhekk, meta tinġabar id-dejta personali minn individwu, l-awtorità kompetenti trid tinforma lill-individwi soġġetti tad-dejta li d-dejta tista' tiddaħħal fl-IMI sabiex tikkorrispondi ma’ amministrazzjonijiet pubbliċi oħra fi Stati Membri oħra għall-għanijiet tat-talba tiegħu u li, fejn meħtieġ, jista' jitlob aċċess jew rettifika tad-dejta li tkun qed tiġi skambjata minn kwalunkwe awtorità kompetenti involuta fit-talba (għal aktar dettalji f'dan ir-rigward, ara l-kapitolu 10 dwar id-dritt għall-aċċess u r-rettifika).
      Kull awtorità kompetenti tiddeċiedi hi kif twassal din l-informazzjoni lill-individwi soġġetti tad-dejta. Billi bosta (jekk mhux kollha) mill-awtoritajiet kompetenti ser iwettqu l-operazzjonijiet tal-ipproċessar apparti l-iskambju tal-informazzjoni fl-IMI, il-mod li bih jinformaw l-individwi jista', fejn xieraq, ikun l-istess wieħed magħżul biex tingħadda informazzjoni simili għal operazzjonijiet tal-ipproċessar oħra taħt il-liġi nazzjonali (eż. b'sinjali, fil-korripsondenza mal-individwi soġġetti tad-dejta u/jew fuq is-siti web).
      
                  
                     Il-forniment tal-informazzjoni skont id-Direttiva tal-Protezzjoni tad-Dejta
                  
                  L-Artikolu 10 tad-Direttiva tal-Protezzjoni tad-Dejta fih lista ta' ġabra minima ta' informazzjoni li teħtieġ li tiġi pprovduta lill-individwu, ħlief meta diġà tkun għandhom:
                  
                              a)
                           
                           
                              l-identità tal-kontrollur jew kontrolluri (l-awtorità kompetenti tal-ġbir tad-dejta u awtoritajiet simili fi Stati Membri oħra);
                           
                        
                              b)
                           
                           
                              l-fini għall-ipproċessar (korrispondenza ma' awtoritajiet oħra b'rabta mat-talba tal-professjonist jew fornitur tas-servizzi migrant);
                           
                        
                              c)
                           
                           
                              kwlaunkwe informazzjoni oħra safejn tali informazzjoni tkun neċessarja biex jiġi ggarantit ipproċessar ġust jew fejn il-forniment ta' aktar informazzjoni jkun rekwiżit mil-liġi nazzjonali bħal:
                              
                                          c.1)
                                       
                                       
                                          ir-riċevituri jew il-kategoriji ta’ riċevituri;
                                       
                                    
                                          c.2)
                                       
                                       
                                          l-eżistenza għad-dritt tal-aċċess għal, jew id-dritt ta' rettifika, tad-dejta li tikkonċernahom, kif dawn id-drittijiet jistgħu jiġu eżerċitati fil-prattika u kwalunkwe eċċezzjoni għal dawn id-drittijiet skont il-liġi nazzjonali;
                                       
                                    
                                          c.3)
                                       
                                       
                                          id-dritt ta' rimedju (eż. aċċess għall-Qrati jew id-dritt li jintalab kumpens għall-ħsarat);
                                       
                                    
                                          c.4)
                                       
                                       
                                          il-perjodu tal-ħżin u ż-żamma;
                                       
                                    
                                          c.5)
                                       
                                       
                                          il-miżuri ta' sigurtà;
                                       
                                    
                                          c.6)
                                       
                                       
                                          il-links għad-dokumenti u siti web rilevanti, inkluż is-sit web tal-IMI tal-Kummissjoni.
                                       
                                    
                        
            Id-Direttiva tal-Protezzjoni tad-Dejta tipprevedi żewġ każijiet li fihom l-informazzjoni trid tiġi pprovduta lill-individwi soġġetti tad-dejta: meta d-dejta tinġabar direttament minnhom jew meta d-dejta tkun inkisbet mingħand xi ħadd ieħor. F'dan l-aħħar każ, madankollu, l-Artikolu 11 tad-Direttiva fih regola tar-raġunament li bih il-forniment ta' tali informazzjoni ma jkunx neċessarju jekk dan ikun jinvolvi sforz sproporzjonat jew jekk l-irregistrar u l-iżvelar ikun espressament stipulat fil-liġi (bħal fil-każ tal-iskambji tal-informazzjoni fl-IMI) minkejja li d-Direttiva tistipula li f'dawn il-każijiet, “[l-I]stati Membri għandhom jipprovdu protezzjoni xierqa”.
      Għalhekk, l-awtoritajiet kompetenti jistgħu jeħtieġu li jirfinaw il-forniment tal-informazzjoni lill-individwi soġġetti tad-dejta abbażi tal-liġijiet nazzjonali rispettivi tagħhom tal-protezzjoni tad-dejta, possibbilment b'konsultazzjoni mal-koordinaturi nazzjonali tal-IMI u l-awtoritajiet nazzjonali tal-protezzjoni tad-dejta. Huwa rrakkomandat li jissegwa approċċ stratifikat, bil-forniment tal-informazzjoni bażika fil-waqt tal-ġbir (eż. fil-formoli tal-applikazzjoni lill-awtoritajiet kompetenti), flimkien ma' indikazzjoni ta' minn fejn l-individwi soġġetti tad-dejta jistgħu jiksbu informazzjoni aktar komprensiva jekk ikunu interessati.
      Għat-tieni waħda msemmija, livell ta' informazzjoni aktar dettaljata, mod effiċjenti li titforna informazzjoni lill-individwi soġġetti tad-dejta huwa permezz ta' politiki ta' privatezza jew stqarrijiet ta' privatezza fuq is-siti web.
      Jekk l-awtoritajiet kompetenti diġà għandhom dawn l-istqarrijjiet ta' privatezza, għandhom jaġġornawhom jew jikkomplementawhom biex jirreferu speċifikament għall-iskambju tad-dejta personali fl-IMI. Fejn dan ma jkunx il-każ, l-awtoritajiet kompetenti għandhom jiddeċiedu jekk l-użu tal-IMI u l-ammont ta' ġbir ta' dejta personali jiġġustifikax l-abbozzar ta' stqarrija elettronika ta' privatezza.
      F'dawk il-każijiet fejn l-użu tal-IMI jkun sporadiku ħafna, jista' jkun biżżejjed li l-individwi jiġu informati dwar l-IMI biss fil-qosor waqt il-ġbir kif ukoll aktar tard meta jkun meħtieġ. F'dawn il-każijiet, fejn ma jitforna l-ebda stqarrija speċifika ta' privatezza dwar l-IMI lill-individwu soġġett tad-dejta mill-awtorità kompetenti, l-awtorità kompetenti għandha b'mod ċar tindika minn fejn l-individwi soġġetti tad-dejta jkunu jistgħu jiksbu aktar informazzjoni komprensiva, pereżempju, fuq is-sit web tal-koordinatur nazzjonali tal-IMI, u s-sit web tal-IMI tal-Kummissjoni.
      It-taqsima tal-protezzjoni tad-dejta fuq is-sit web tal-IMI tal-Kummissjoni (11) fiha l-istqarrija ta' privatezza tal-IMI tal-Kummissjoni. Fiha wkoll informazzjoni addizzjonali għall-individwi soġġetti tad-dejta dwar kif jiġu eżerċitati d-drittijiet tagħhom u kif tinkiseb l-assistenza mill-awtoritajiet nazzjonali kompetenti jew l-awtoritajiet tal-protezzjoni tad-dejta fejn meħtieġ:
      
         “Jekk taħseb li d-dejta personali tiegħek hija fl-IMI u tkun tixtieq li jkollok aċċess għaliha jew li titħassar jew tiġi rrettifikata, tista' tikkuntattja l-amministrazzjoni jew il-korp professjonist li miegħu kellek kuntatt jew kwalunkwe utent ieħor li kien involut fit-talba. Jekk ma kontx sodisfatt bit-tweġiba li rċivejt, tista' jew tikkuntattja utent tal-IMI ieħor involut jew tressaq ilment mal-awtorità tal-protezzjoni tad-dejta ta' wieħed mill-utenti tal-IMI involuti fit-talba li jkun jista' jassistik mingħajr ebda ħlas. Lista tal-awtoritajiet tal-protezzjoni tad-dejta hija disponibbli fl-indirizz li ġej:
         http://ec.europa.eu/justice_home/fsj/privacy/nationalcomm/index_en.htm
         Jekk jogħġbok kun af li f'xi każijiet, il-liġi nazzjonali tista' tinkludi eċċezzjonijiet għad-dritt tiegħek għall-aċċess għad-dejta personali tiegħek.”
      
      Huwa rrakkomandat ħafna li l-atturi importanti fl-IMI li jittrattaw volum għoli ta' talbiet jippubblikaw il-politiki tagħhom ta' privatezza fuq is-siti web tagħhom. Dawn il-politiki ta' privatezza għandu jkollhom link għall-paġna tal-protezzjoni tad-dejta fis-sit web tal-IMI tal-Kummissjoni. L-awtoritajiet kompetenti oħra li jittrattaw b'volum baxx ta' talbiet jistgħu qabel xejn jużaw link għas-sit web tal-IMI tal-Kummissjoni.
      Il-koordinaturi nazzjonali tal-IMI għandhom jipprovdu assistenza lill-awtoritajiet kompetenti. Dan jista' jinkludi assistenza fl-abbozzar ta' kampjuni ta' notifiki ta' privatezza li jkunu jistgħu jintużaw bħala mudell mill-awtoritajiet kompetenti nazzjonali. Alternattivament, notifika nazzjonali komuni ta' privatezza tista' tiġi abozzata u ppubblikata fuq l-internet mill-koordinatur nazzjonali, u kull awtorità kompetenti tista' sempliċiment tforni l-link għal din in-notifika meta titratta ma' individwi soġġetti tad-dejta (eż. fil-formoli tal-applikazzjoni jiew kwalunkwe dokument fornut lill-individwi soġġetti tad-dejta).
      
                  
                     L-ISTQARRIJA TA' PRIVATEZZA TAL-KUMMISSJONI EWROPEA
                  
                  
                     Sistema ta' Informazzjoni tas-Suq Intern - IMI
                  
                  1.   Il-mira u l-atturi tal-IMI
                  
                  L-għan tal-IMI huwa li tiġi ffaċilitata l-kooperazzjoni amministrattiva u l-assistenza reċiproka fost l-Istati Membri sabiex jiġi żgurat il-funzjonament tajjeb tas-Suq Intern u l-moviment liberu tal-persuni u s-servizzi. Dan tagħmlu billi tipprovdi għodda għall-iskambju tal-informazzjoni (inkluż ċerta dejta personali) bejn l-amministrazzjonijiet nazzjonali tal-Istati Membri taż-ŻEE.
                  Din l-istqarrija ta' privatezza tkopri l-parti tal-IMI li għaliha l-Kummissjoni hija responsabbli, i.e. il-ġbir, ir-reġistrazzjoni, il-ħżin u t-tħassir tad-dejta personali tal-ewwel utenti fil-Koordinaturi Nazzjonali tal-IMI u l-ħżin u t-tħassir, imma mhux il-ġbir, is-sejbien mill-ġdid jew il-wiri, tad-dejta personali ta' utenti oħra tal-IMI u ta' persuni li huma s-suġġett ta' skambju tal-informazzjoni. B'hekk ma tikkonċernax dawk l-għemejjel tal-ipproċessar tad-dejta li huma fir-responsabbiltà tal-Istati Membri.
                  2.   Liema hi l-liġi applikabbli?
                  
                  L-għemejjel kollha tal-ipproċessar fir-responsabbiltà tal-Kummissjoni Ewropea huma rregolati mir-Regolament 2001/45/KE tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwi fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dak id-dejta.
                  Id-Deċiżjoni tal-Kummissjoni 2008/49/KE tat-12 ta' Diċembru 2007 dwar l-implimentazzjoni tas-Sistema tal-Informazzjoni tas-Suq Intern (IMI) fir-rigward tal-protezzjoni tad-dejta personali hija wkoll applikabbli
                  3.   Liema dejta hija pproċessata mill-Kummissjoni fl-IMI?
                  
                  Il-Kummissjoni tiġbor id-dettalji tal-kuntatt neċessarji għall-ewwel utenti fil-Koordinaturi Nazzjonali tal-IMI bħall-isem, numri tat-telefon, faks u l-indirizz tal-posta elettronika professjonali. Din id-dejta personali kif ukoll dik ta' utenti fil-Koordinaturi Delegati tal-IMI u fl-Awtoritajiet Kompetenti tinħażen fuq is-server tal-Kummissjoni.
                  Id-dejta personali tal-persuni li jkunu s-suġġett ta' skambju tal-informazzjoni għal raġunijiet tekniċi ser tinħażen fuq is-server tal-Kummissjoni.
                  4.   X'inhu l-għan tal-ipproċessar tad-dejta fl-IMI?
                  
                  Id-dettalji tal-kuntatt tal-Koordinaturi Nazzjonali tal-IMI huma essenzjali sabiex titwaqqaf u titħaddem l-IMI. Il-Kummissjoni teħtieġ ikollha aċċess għal din id-dejta sabiex tikkoopera effikaċement mal-Istati Membri dwar l-immaniġġjar tal-IMI.
                  Fir-rigward tal-ħżin temporanju tad-dejta personali ta' persuni li huma s-suġġett ta' skambju tal-informazzjoni bejn l-awtoritajiet nazzjonali, l-għan tal-ipproċessar tad-dejta fl-IMI huwa li tittejjeb u tiġi ffaċilitata l-kooperazzjoni fost l-awtoritajiet kompetenti tal-Istati Membri abbażi tal-leġiżlazzjoni Komunitarja adottata biex jintlaħaq is-Suq Intern fil-każijiet fejn tinħtieġ informazzjoni addizzjonali minn Stat Membru ieħor b'rabta mal-forniment ta' servizzi jew l-istabbilment ta' fornitur tas-servizzi fi Stat Membru ieħor.
                  5.   Min għandu aċċess għad-dejta?
                  
                  Fil-limiti tal-Artikolu 12(7) tad-Deċiżjoni tal-Kummissjoni tat-12 ta’ Diċembru 2007 dwar l-implimentazzjoni tas-Sistema ta’ Tagħrif [(Informazzjoni)] tas-Suq Intern (IMI) fir-rigward tal-protezzjoni tad-dejta personali, l-amministraturi lokali tad-dejta tal-Kummissjoni għandhom aċċess għad-dejta personali tal-amministraturi lokali tad-dejta tal-Koordinaturi Nazzjonali tal-IMI. Fl-ebda każ il-persunal tal-Kummissjoni ma jista' jaċċessa d-dejta personali tal-persuna li tkun is-suġġett ta' skambju tal-informazzjoni.
                  6.   Għal kemm zmien ser tinħażen id-dejta tiegħek?
                  
                  Id-dejta personali tal-utenti fl-Awtoritajiet Kompetenti u l-Koordinaturi ser tinħażen sakemm dawn ikunu utenti tal-IMI.
                  Id-dejta personali kollha skambjata bejn l-Awtoritajiet Kompetenti u pproċessata fl-IMI ser titħassar awtomatikament mill-Kummissjoni wara 6 xhur mill-għeluq formali ta' skambju tal-informazzjoni. Għall-raġunijiet statistiċi l-iskambju tal-informazzjoni jitkompla jinżamm fl-IMI, imma d-dejta personali kollha ssir anonima. Awtorità Kompetenti involuta fi skambju speċifiku tal-informazzjoni tista' fi kwalunkwe ħin wara l-għeluq tal-iskambju tal-informazzjoni tordna lill-Kummissjoni sabiex tħassar dejta personali speċifika. Il-Kummissjoni tħares kwalunkwe tali talba fi żmien 10 ijiem tax-xogħol soġġett għall-qbil mal-Awtorità Kompetenti l-oħra involuta.
                  7.   Liema miżuri ta' sigurtà jinsabu fis-seħħ kontra aċċess mhux awtorizzat?
                  
                  L-IMI hija protetta minn għadd ta' miżuri tekniċi. Livelli differenti ta' aċċess għall-bażi dejta huma ssigurati permezz ta' sistema normali ta' password u kodiċi digitali addizzjonali simili għal dak użat f'ċerti sistemi bankarji personali tal-kompjuter. Aċċess għad-dejta personali fl-IMI hija permessa għal grupp ristrett kif deskritt hawn fuq taħt il-punt 5 “Min għandu aċċess għad-dejta?” Is-sistema hija wkoll protetta minn https, protokoll speċjali u sigur tal-internet.
                  8.   . L-aċċess għad-dejta personali tiegħek
                  
                  L-aċċess għad-dejta personali tiegħek bħala Koordinatur Nazzjonali tal-IMI huwa possibbli permezz tal-indirizz tal-kuntatt hawn taħt, fil-punt 10.
                  9.   Informazzjoni addizzjonali
                  
                  Barra dawn l-Istqarrijjiet ta' Privatezza tapplika “in-notifika legali importanti”
                  (http://europa.eu/geninfo/legal_notices_mt.htm).
                  10.   Kuntatt
                  
                  L-IMI hija mmaniġġjata mid-Direttorat Ġenerali tal-Kummissjoni għas-Suq Intern u s-Servizzi tal-Kummissjoni Ewropea, l-unità E.3. Il-persuna inkarigata (il-kontrollur) huwa s-Sur Nicholas Leapman, il-Kap tal-Unità. L-indirizz tal-kuntatt tal-IMI huwa:
                  
                              Il-Kummissjoni Ewropea
                           
                        
                              Id-Direttorat Ġenerali għas-Suq Intern u s-Servizzi
                           
                        
                              L-Unità E.3:
                           
                        
                              B-1049 Brussell
                           
                        
                              markt-imi-dataprotection@ec.europa.eu
                           
                        Jekk trid tressaq ilment kontra kwalunkwe għemil tal-ipproċessar tad-dejta mwettaq taħt ir-responsabbiltà tal-Kummissjoni, tista' tikkuntattja s-Superviżur Ewropew tal-Protezzjoni tad-Dejta:
                  
                              Superviżur Ewropew tal-Protezzjoni tad-Dejta (EDPS)
                           
                        
                              60, Rue Wiertz (MO 63)
                           
                        
                              B-1047 Brussell
                           
                        
                              Tel. +32 2 283 19 00
                           
                        
                              Fax: +32 2 283 19 50
                           
                        
                              edps@edps.europa.eu
                           
                        
            10.   DRITTIJIET TA' AĊĊESS U RETTIFIKA
      It-trasparenza mal-individwu soġġett tad-dejta hija fundamentali. Din tintlaħaq billi l-ewwel jitforna bl-informazzjoni diskussa fil-kapitolu preċedenti u t-tieni billi jingħata d-dritt tal-aċċess għad-dejta personali tiegħu u, fejn xieraq, id-dritt tiegħu li titħassar jew tiġi rretifikata jew ibblukkata jekk din ma tkunx preċiża jew tkun ġiet ipproċessata illegalment.
      Il-kumplessità tas-sistema tal-IMI b'ħafna atturi u utenti involuti f'ipproċessar konġunt u operazzjonijiet ta' kontroll konġunt teħtieġ approċċ ċar fir-rigward tal-individwu soġġett tad-dejta. L-individwi soġġetti tad-dejta mhumiex familjari mat-teknikalitajiet ta' operazzjonijiet konġunti tal-ipproċessar jew il-funzjonament tal-IMI u ma jeħtiġux ikunu.
      Għalhekk jinħtieġ li jkun hemm approċċ ċar u sempliċi: bħala regola ġenerali, soġġett biss għal eċċezzjonijiet ġustifikati miftiehma bejn l-individwu soġġett tad-dejta u l-partijiet l-oħra kollha konċernati, l-individwi soġġetti tad-dejta ser ikunu f'pożizzjoni li jeżerċitaw id-drittijiet tagħhom ta' aċċess, ta' rettifika u tħassir billi jindirizzaw lil kwalunkwe awtorità kompetenti involuta f'talba. L-ebda awtorità kompetenti ma għandha tiċħad l-aċċess, rettifika jew tħassir abbażi li ma kinitx hi li daħħlet id-dejta fis-sistema jew li l-individwu soġġett tad-dejta għandu jikkuntattja awtorità kompetenti oħra. L-awtorità kompetenti li tirċievi t-talba ser teżaminaha u tapprovaha jew tiċħadha skont il-merti tat-talba u d-dispożizzjonijiet tal-liġi nazzjonali tagħha tal-protezzjoni tad-dejta. Fejn neċessarju u xieraq, l-awtorità kompetenti tista' tikkuntattja awtoritajiet kompetenti oħra qabel ma tieħu deċiżjoni. Fil-każ ta' nuqqas ta' qbil bejn l-awtoritajiet kompetenti, għandhom jinvolvu l-awtoritajiet rispettivi tal-protezzjoni tad-dejta biex jintlaħaq qbil mingħajr dewmien u b'mod effiċjenti.
      Jekk l-individwu soġġett tad-dejta ma jkunx kuntent bid-deċiżjoni meħuda, hu jista' jikkuntattja awtorità kompetenti oħra involuta fl-iskambju tal-informazzjoni jew jikkuntattja l-awtorità nazzjonali tal-protezzjoni tad-dejta ta' waħda minn dawn l-awtoritajiet kompetenti li jkun l-aħjar konvenjenti għalih: pereżempju, l-awtorità ta' pajjiż fejn ikun stabbilit, jew l-awtorità nazzjonali tiegħu tal-protezzjoni tad-dejta, jew l-awtorità tal-pajjiż fejn ikun qed jaħdem. Fejn ikun neċessarju u xieraq, l-awtoritajiet tal-protezzjoni tad-dejta għandhom jikkooperaw bejniethom biex jittrattaw l-ilment (ara l-Artikolu 28 tad-Direttiva tal-Protezzjoni tad-Dejta).
      Irid jinsaħaq li l-individwu soġġett tad-dejta dejjem għandhom id-dritt li jiftħu fi kwalunkwe ħin proċedimenti legali u jiksbu rimedju fejn xieraq (ara l-Artikoli 22 u 23 tad-Direttiva tal-Protezzjoni tad-Dejta u dispożizzjonijiet korrispondenti fil-liġijiet nazzjonali).
      L-Artikolu 12(c) tad-Direttiva tal-Protezzjoni tad-Dejta tipprovdi li l-kontrollur jinnotifika kwalunke rettifika, tħassir jew ibblokkar lill-partijiet terzi li lilhom tkun ġiet żvelata d-dejta, sakemm dan ma jkunx impossibli jew ma jinvolvix sforz sproporzjonat. Dan japplika wkoll għal informazzjoni li tkun ġiet ipproċessata ulterjorment barra l-IMI.
      Barra r-rakkomandazzjonijiet tal-Grupp ta' Ħidma tal-Artikolu 29 u l-EDP, bħalissa l-Kummissjoni qed taħdem fuq element fi ħdan is-sistema tal-IMI (fl-istess linja tal-proċedura diġà fis-seħħ għat-tħassir bikri tad-dejta fuq it-talba tal-awtoritajiet kompetenti, ara l-kapitolu 12) li tippermetti r-rettifiki tad-dejta elettronikament u b'notifiki awtomatiċi għal dawk l-awtoritajiet kompetenti involuti. Dan iġorr miegħu xi kumplessità teknika, għalhekk qed jiġi propost li sakemm il-funzjonalità tkun tista' tiġi implimentata, jekk ikun hemm il-ħtieġa tar-rettifika tad-dejta personali, l-awtorità kompetenti għandha tindirizza tali talba għal rettifika direttament lill-kontrollatur tad-dejta tal-IMI tal-Kummissjoni Ewropea (ara t-taqsima preċedenti “L-Istqarrija ta' Privatezza tal-Kummissjoni Ewropea”).
      Id-Direttiva tal-Protezzjoni tad-Dejta u l-liġijiet nazzjonali li jimplimentawha jagħtu wkoll lill-individwi soġġetti tad-dejta d-dritt li joġġezzjonaw għall-ipproċessar tad-dejta relatata magħhom u li jwaqqfu l-ipproċessar meta jkun hemm oġġezzjoni ġustifikata. Jekk tkun ikkuntattjat minn individwu soġġett tad-dejta li joġġezzjona għall-ipproċessar tad-dejta relata miegħu, jekk jogħġbok ikkuntattja l-awtorità nazzjonali tiegħek tal-protezzjoni tad-dejta biex tikseb aktar informazzjoni dwar kif jiffunzjona dan id-dritt tal-oġġezzjoni fl-Istati Membri tiegħek.
      11.   IS-SIGURTÀ TAD-DEJTA
      Qed jintużaw għadd ta' miżuri organizzattivi u tekniċi, simili għal dawk użati f'xi sistemi bankarji personali tal-kompjuter biex jiżguraw is-sigurtà tal-IMI. Il-Komunikazzjoni mal-IMI fuq l-Internet hija protetta minn https, protokoll speċjali u sigur tal-Internet. Il-miżuri tekniċi biex tiġi protetta l-IMI jridu jkunu interoperabbli madwar l-Unjoni Ewropea. Il-protezzjoni teknika tas-sistema ser tkun żviluppata aktar fir-rigward tal-aqwa prestazzjoni u l-ispejjeż tal-implimentazzjoni (ara l-Artikolu 17 tad-Direttiva 95/46/KE u l-Artikolu 22 tar-Regolament (KE) Nru 2001/41/KE).
      Biex tikseb aktar tagħrif dwar ir-regoli li jikkonċernaw is-sigurtà tas-sistemi informatiċi użati mill-Kummissjoni Ewropea, jekk jogħġbok ara d-Deċiżjoni tal-Kummissjoni C(2006) 3602 disponibbli fit-taqsima tal-protezzjoni tad-dejta fuq is-sit web tal-IMI:
      http://ec.europa.eu/internal_market/imi-net/data_protection_en.html
      12.   IL-PERJODU TAŻ-ŻMIEN
      Ir-regoli fir-rigward tal-perjodu taż-żamma tad-dejta huma stipulati fl-Artikoli 4 u 5 tad-Deċiżjoni 2008/49/KE.
      Bħala regola ġenerali, id-dejta personali kollha miżmuma fl-iskambji tal-informazzjoni titħassar awtomatikament sitt xhur wara l-għeluq formali ta' skambju tal-informazzjoni. Bħalissa l-Kummissjoni qed timplimenta xi bidliet fis-sistema (tfakkiriet u listi ta' urġenzi) immirati li jintlaħaq l-għeluq formali tat-talbiet mill-aktar fis possibbli.
      Hemm ukoll il-possibbiltà li awtorità kompetenti titlob it-tħassir tad-dejta personali qabel tmiem il-perjodu ta' sitt xhur. Sakemm l-awtorità kompetenti l-oħra taqbel, il-Kummissjoni għandha tieħu azzjoni fuq tali talba fi żmien għaxart ijiem tax-xogħol.
      L-awtoritajiet kompetenti għandhom ikunu konxji li t-talbiet għat-tħassir ta' dejta personali jistgħu jsiru elettronikament sempliċiment billi jaċċessaw it-talba magħluqa xierqa u jikklikkjaw fuq il-buttuna “Request removal of personal data”.
      
         Skrins li juru awtorità kompetenti titlob it-tneħħija bikrija tad-dejta personali
      
      
         Skrins li juru awtorità kompetenti tiġi kkonsultata dwar tneħħija bikrija tad-dejta personali
      
      Il-Kummissjoni ser timplimenta wkoll xi titjibiet fis-sistema, bħal tfakkiriet awtomatiċi biex jiġu aċċettati tweġibiet jew biex formalment jingħalqu talbiet fil-każijiet fejn kien hemm tweġiba sodisfaċenti.
      Huwa wkoll importanti li jitfakkar li r-regoli nazzjonali tal-protezzjoni tad-dejta japplikaw fuq il-ħżin tad-dejta personali barra l-IMI mill-awtoritajiet kompetenti.
      13.   KOOPERAZZJONI MAL-AWTORITAJIET NAZZJONALI TAL-PROTEZZJONI TAD-DEJTA U L-EDPS
      In-netwerk tal-awtoritajiet nazzjonali tal-protezzjoni tad-dejta u l-EDPS huwa wieħed mill-garanziji l-aktar sodi tal-funzjonament tajjeb tas-sistema tagħna tal-protezzjoni tad-dejta. L-awtoritajiet kompetenti jistgħu jistrieħu fuqhom biex jikkonsultawhom fi kwalunkwe waqt li jiffaċċjaw kwistjoni diffiċli li ma tkunx koperta b'dawn il-linji gwida. Il-koordinaturi nazzjonali tal-IMI qed jitħeġġu biex ikollhom rwol sinifikanti f'dan ir-rigward. Lista ta' kuntatti fl-awtoritajiet tal-protezzjoni tad-dejta hija disponibbli fit-taqsima tal-protezzjoni tad-dejta fuq is-sit web tal-IMI.
      L-awtoritajiet kompetenti jridu wkoll ikunu konxji li jista' jkunu meħtieġa li jinnotifikaw lill-awtoritajiet nazzjonali rispettivi tal-protezzjoni tad-dejta qabel ma jipparteċipaw fl-IMI. F'xi Stati Membri tista' tkun neċessarja awtorizzazzjoni minn qabel. Il-koordinaturi tal-IMI għandu jkollhom rwol attiv ta' koordinazzjoni fil-kuntatti mal-awtoritajiet tal-protezzjoni tad-dejta, fejn ikun meħtieġ.
      
                  
                     Xogħol li qed isir
                  
                  It-titjib favorevoli għall-protezzjoni tad-dejta li ġejjin ser jiġu inklużi f'verżjoni futura tal-IMI matul l-2009:
                  
                              a)
                           
                           
                              Fejn l-iskambji tal-informazzjoni tikkonċerna dejta sensittiva (eż. dejta dwar is-saħħa jew rekords kriminali jew miżuri dixxiplinarji), ser ikun hemm tfakkira li l-informazzjoni skambjata hija sensittiva u li l-amministratur tal-każ għandu jitlob biss din l-informazzjoni jekk assolutament tkun neċessarja u direttament relatata mal-eżerċitar tal-attività professjonali jew it-twettiq ta' servizz partikolari.
                           
                        
                              b)
                           
                           
                              Ser ikun hemm tfakkiriet awtomizzati u listi tal-urġenzi biex tiġi aċċettata tweġiba sabiex it-talbiet ma jibqgħux miftuħa aktar milli meħtieġ.
                           
                        
                              c)
                           
                           
                              Ser ikun hemm tfakkiriet awtomizzati u listi tal-urġenzi biex tiġi aċċettata tweġiba sabiex it-talbiet ma jibqgħux miftuħa aktar milli meħtieġ.
                           
                        
                              d)
                           
                           
                              Miżuri xierqa biex jiġu ttrattati flussi ġodda ta' informazzjoni skont id-Direttiva tas-Servizzi - li hija l-mekkaniżmu ta' twissija u d-derogi każ każ. Bħala regola ġenerali, dawn il-miżuri ser isegwu l-istess approċċ imfassal għall-iskambji ġenerali ta' informazzjoni, pereżempju: tfakkiriet dwar in-natura sensittiva ta' dawn il-flussi ta' informazzjoni, tfakkiriet biex jingħalqu twissijiet hekk kif ikun fattibbli u modi possibbli biex jiġu informati l-individwi dwar l-iskambji tal-informazzjoni u d-drittijiet tagħhom dwar l-aċċess għad-dejta u, fejn xieraq, biex din tiġi bblukkata, mħassra jew rettifikata. Huwa possibbli li s-salvagwardji addizzjonali tal-protezzjoni tad-dejta jkunu neċessarji. Dawn ser jitfasslu b'konsultazzjoni mal-EDPS.
                           
                        
            14.   KLAWŻOLA TA’ EŻAMI MILL-ĠDID
      L-IMI hija sistema informatika pijuniera u għadha qed tiġi żviluppata. Il-Kummissjoni kontinwament qed tiġbor kontribut mill-koordinaturi u l-awtoritajiet kompetenti biex ittejjeb is-sistema u għalhekk x'aktarx li jiġu implimentati bidliet fix-xhur li ġejjin. Uħud minnhom mhux bilfors ikollhom konsegwenzi għall-protezzjoni tad-dejta - filwaqt li oħrajn ikollhom.
      Dawn il-linji gwida, għalhekk, mhumiex definittivi u jkunu jeħtieġu li jiġu aġġornati abbażi tal-esperjenza ta' kuljum fit-tħaddim tal-IMI. Mhux aktar tard minn sena wara l-adozzjoni ta' din ir-Rakkomandazzjoni, il-Kummissjoni ser tfassal rapport li fih tivvaluta s-sitwazzjoni, inkluż il-possibbiltà tal-adozzjoni ta' miżura legali oħra.
      
         (1)  L-Istati Membri għandhom jikkunsidraw li jinkludu informazzjoni dwar il-protezzjoni tad-dejta fl-azzjonijiet tagħhom ta' taħriġ dwar l-IMI.
      
         (2)  Ara l-Artikolu 12 tad-Deċiżjoni 2008/49/KE.
      
         (3)  L-awtoritajiet kompetenti jista' jkollhom awtoritajiet oħra “marbuta” mas-superviżjoni (eż. awtorità reġjonali torbot ma' awtorità federali). Dawn “l-awtoritajiet marbuta” jistgħu f'dan is-sens jitgħarrfu bl-għadd u t-tip tat-talbiet imma ma jkollhomx aċċess għad-dejta personali tal-fornituri tas-servizz jew il-professjonisti migranti.
      
         (4)  Kif previst fl-Artikolu 10 (3) tad-Deċiżjoni 2008/49/KE, il-Kummissjoni tista’ tipparteċipa fi skambji tal-informazzjoni f’każijiet speċifiċi biss fejn l-att Komunitarju rilevanti jipprevedi li tiġi skambjata informazzjoni bejn l-Istati Membri u l-Kummissjoni. F'dawn il-każijiet il-Kummissjoni għanda obbligi simili daqs li kieku kienet awtorità kompetenti. Pereżempju, teħtieġ li tipprovdi notifika xierqa lill-individwi soġġetti tad-dejta kif ukoll aċċess għad-dejta tagħhom fejn dawn jitolbu.
      
         (5)  Minkejja li f'xi Stati Membri, bħall-Italja, il-Lussemburgu, l-Awstrija u d-Danimarka, l-ambitu tal-leġiżlazzjoni tal-protezzjoni tad-dejta jkopri partijiet ġuridiċi sa ċertu punt.
      
         (6)  Id-Direttiva 95/46/KE tapplika għall-Istati Membri filwaqt li r-Regolament (KE) Nru 2001/45 japplika għall-Istituzzjonijiet Ewropej.
      
         (7)  http://ec.europa.eu/internal_market/imi-net/docs/questions_and_data_fields_en.pdf
      
         (8)  Għal definizzjoni legali ara l-Artikolu 8 tad-Direttiva 95/46/KE u l-Artikolu 10 tar-Regolament 45/2001/KE.
      
         (9)  i.e. informazzjoni xierqa għandha titforna lill-individwi soġġetti tad-dejta, l-ipproċessar għandu jkun proporzjonat, u d-dejta ma għandhiex tiġi pproċessata aktar għal għanijiet inkompatibbli mal-ġbir tagħha.
      
         (10)  Lista speċifika ta' dawn il-mistoqsijiet hija disponibbli fuq is-sit web tal-IMI.
      http://ec.europa.eu/internal_market/imi-net/docs/questions_and_data_fields_en.pdf
      
         (11)  It-taqsima tal-protezzjoni tad-dejta fis-sit web tal-IMI fiha d-dokumenti speċifiċi kollha tal-IMI tal-protezzjoni tad-dejta kif ukoll link għal lista tad-dokumenti leġiżlattivi kollha dwar il-protezzjoni tad-dejta fil-livell tal-UE:
      http://ec.europa.eu/internal_market/imi-net/data_protection_en.html